text: Efterlyst for Vejle-drab er nu blandt Europols "most wanted"
  24 juli 2016 kl. 09.28
  En 26-årig mand fra Vejle med afghansk baggrund figurerer nu på Europols liste over de mest eftersøgte personer. Politiet mistænker ham for at være gerningsmand til et knivdrab i Vestergade i Vejle. 
  Politiet mener, at den 26-årige den 1. juni med kniv dræbte et Black Army-bandemedlem på åben gade i Vejle i et opgør om ubetalt narkogæld.
  Efter drabet har den 26-årige ikke været til at finde for politiet, der har fået rettens godkendelse til en international efterlysning af den 26-årige, der altså nu figurerer på Europols hjemmeside.
  Efter kniv-drabet på Vestergade i Vejle fandt politiet drabsvåbnet sammen med en skarpladt pistol. De to genstande er fundet et stykke fra gerningsstedet på det der formodes at være flugtruten.
  .
  